b"\n_START_ARTICLE_\nAfriqiyah Airways Flight 771\n_START_SECTION_\nFlyet\n_START_PARAGRAPH_\nFlyet var et Airbus A330-200 med registreringsnummeret 5A-ONG og produsentens serienummer 1024. Det ble levert til Afriqiyah Airways i september 2009 og hadde ved tidspunktet for ulykken fl\xc3\xb8yet rundt 1\xc2\xa0600 timer og ca. 420 take-off/landing-sykluser. Flyet var utstyrt med to motorer av typen General Electric CF6-80E1. Det var konfigurert for \xc3\xa5 frakte 253 passasjerer. Flyet hadde med seg 93 passasjerer og 11 mannskap, hovedsakelig nederlendere som returnerte fra ferie i S\xc3\xb8r-Afrika. En talsmann for flyplassen uttalte at 22 libyere, b\xc3\xa5de passasjerer og mannskap, hadde mistet livet i ulykken.\n_START_SECTION_\nUlykken\n_START_PARAGRAPH_\nFlyet tok av fra OR Tambo internasjonale lufthavn i Johannesburg i S\xc3\xb8r-Afrika. Det skulle etter planen lande p\xc3\xa5 Tripoli internasjonale lufthavn i Libya, som ogs\xc3\xa5 var flygningens endelige destinasjon. Under siste del av innflyvningen og frem til tidspunktet for ulykken hadde ikke piloten meldt om noen problemer til kontrollt\xc3\xa5rnet. Flyet styrtet ca. 900 meter fra rullebane 09 og stoppet i utkanten av flyplassens omr\xc3\xa5de. Det ble rapportert om at flyet ikke tok fyr etter at det hadde styrtet. De f\xc3\xb8rste meldingene om flystyrten hevdet at flyet hadde styrtet bare \xc3\xa9n meter fra rullebanen. METAR som var gjeldende ved tidspunktet for flyulykken var HLLT 120350Z VRB01KT 6000 NSC 19/17 Q1008. Hovedrullebanen p\xc3\xa5 flyplassen er 3\xc2\xa0600 meter lang. Flyplassen har ikke et Instrument Landing System (ILS) som veileder flyet ned til rullebanen, men har to andre forenklede systemer som ogs\xc3\xa5 brukes rundt om i verden. Sikkerhetstalsmenn opplyste at flyet eksploderte under landing f\xc3\xb8r det gikk i oppl\xc3\xb8sning. Den libyske samferdselsministeren Mohammed Ali Zidan har utelukket terrorisme som en \xc3\xa5rsak til ulykken. Under hendelsen traff flyet et hus p\xc3\xa5 bakken. Huseieren, hans kone og deres fem barn kom uskadd fra ulykken. Huset og en n\xc3\xa6rliggende mosk\xc3\xa9 skal etter planen rives i henhold til flyplassens utvidelsesprosjekt..  _NEWLINE_Flyulykken er den hittil nest st\xc3\xb8rste og fatale for flytypen Airbus A330, og den tredje st\xc3\xb8rste ulykken som har funnet sted i Libya. Det var ogs\xc3\xa5 Afriqiyah Airways' f\xc3\xb8rste store ulykke (en s\xc3\xa5kalt hull-loss accident).\n_START_SECTION_\nEtterforskning\n_START_PARAGRAPH_\nDet libyske luftfartstilsynet \xc3\xa5pnet en etterforskning av ulykken. Flyprodusenten Airbus uttalte at den ville bidra med full teknisk assistanse til myndighetene som etterforsker ulykken. Det s\xc3\xb8rafrikanske luftfartstilsynet sender et team for \xc3\xa5 bist\xc3\xa5 i etterforskningen. Den franske flyhavarikommisjonen, Bureau d'Enqu\xc3\xaates et d'Analyses pour la S\xc3\xa9curit\xc3\xa9 de l'Aviation Civile (BEA), bist\xc3\xa5r ogs\xc3\xa5 i etterforskningen med et team i utgangspunktet best\xc3\xa5ende av to etterforskere og fem r\xc3\xa5dgivere fra Airbus. Ferdsskriveren ble funnet og sendt til Paris for analyse kort tid etter ulykken._NEWLINE_Kilder indikerer at sand og t\xc3\xa5ke skapte d\xc3\xa5rlig sikt som bidro til ulykken. Da piloten slo av autopilot for manuell landing inns\xc3\xa5 han at han var i tr\xc3\xb8bbel og pr\xc3\xb8vde \xc3\xa5 f\xc3\xa5 flyet til \xc3\xa5 stige ved \xc3\xa5 sl\xc3\xa5 p\xc3\xa5 autopiloten igjen, slik at et nytt landingsfors\xc3\xb8k kunne gj\xc3\xb8res. Men det var allerede for sent. Myndighetene g\xc3\xa5r n\xc3\xa5 gjennom ferdsskriveren.\n_START_SECTION_\nReaksjoner\n_START_PARAGRAPH_\nAfriqiyah Airways sendte ut en uttalelse om at slektninger av ofrene som \xc3\xb8nsket \xc3\xa5 bes\xc3\xb8ke Libya ville bli transportert og innkvartert p\xc3\xa5 Afriqiyahs regning. De libyske myndighetene lettet visse restriksjoner for pass og garanterte innvilgelse av visum. Innen 15. mai 2010 skal flyselskapet ha \xc3\xa5pnet assistansesenter for de p\xc3\xa5r\xc3\xb8rende i et hotell i Tripoli, blant annet for \xc3\xa5 ta vare p\xc3\xa5 familiemedlemmer og slektninger av avd\xc3\xb8de som var p\xc3\xa5 bes\xc3\xb8k i Libya. Administrasjonen i Afriqiyah, inkludert administrerende direkt\xc3\xb8r og styreleder, m\xc3\xb8tte familiemedlemmene p\xc3\xa5 hotellet. Enkelte familiemedlemmer \xc3\xb8nsket \xc3\xa5 bes\xc3\xb8ke ulykkesstedet; de reiste til stedet og la ned blomster. _NEWLINE_Dronning Beatrix av Nederland uttrykte sjokk over \xc3\xa5 h\xc3\xb8re nyheten. Den s\xc3\xb8rafrikanske presidenten Jacob Zuma skrev ogs\xc3\xa5 sin kondolanse."